อธิบดีกรมการแพทย์ เน้นย้ำความสำคัญการใช้มาตรการ Home Isolation &amp; Community Isolation ช่วยแก้ปัญหาผู้ติดเชื้อโควิด-19 รอเตียงได้
นายแพทย์ สมศักดิ์ อรรฆศิลป์ อธิบดีกรมการแพทย์ กล่าวว่า ภาครัฐมีจำนวนเตียงมากกว่า 70,000 เตียงทั่วประเทศขณะนี้มีการเสริมเตียงเฉพาะพื้นที่เพิ่มเติมมากกว่าร้อยละ 200-300 ซึ่งจากการติดตามการทำงานพบว่ามีผู้ป่วยติดเชื้อโควิด-19  รอเตียงอยู่ที่พักอาศัยอีกจำนวนมาก จึงมีการคิดใช้มาตรการ Home Isolation &amp; Community Isolation มาตรการนี้คือ การกักตัวที่บ้านและกักตัวในชุมชนสำหรับผู้ติดเชื้อโควิด-19 ระหว่างรอ admit โรงพยาบาล โดยแพทย์จะพิจารณาว่ารักษาที่บ้านได้ เช่น การวัดปรอท วัดออกซิเจนในกระแสเลือด ส่งอาหาร 3 มื้อ และจะติดตามผู้ป่วยอย่างใกล้ชิดหากพบว่ามีอาการรุนแรงขึ้นจะถูกนำไปรักษาตัวต่อที่โรงพยาบาลทันที  นอกจากนี้ ยังมีวิดีโอคอลติดตามผลการทำงานวันละ 2 ครั้งด้วย ปัจจุบันมาตรการ Home Isolation นำไปทดลองใช้ที่โรงพยาบาลราชวิถีแล้วตลอด 2 เดือนที่ผ่านมาพบว่าการทดลองได้ผลดี ส่วนมาตรการ Community Isolation ได้ประสานกับหน่วยงานที่เกี่ยวข้องเพื่อนำไปปรับใช้ในบางพื้นที่ต่อไปนอกจากนี้ ขอเน้นย้ำ 5 ปัจจัยสำคัญในการควบคุมและป้องกัน การแพร่ระบาดของโรคคือ นโยบายชัดเจนจากรัฐบาลประชาชนให้ความร่วมมือ ระบบการควบคุมโรคดี ระบบการรักษาพยาบาลเข้มแข็งและการฉีดวัคซีนครอบคลุม โดยขอให้ทุกภาคส่วนให้ความร่วมมือตามแนวทางของทั้ง 5 มาตรการนี้ เชื่อว่าจะสามารถแก้ไขสถานการณ์การแพร่ระบาดของโรคได้เป็นอย่างดี